b'\n_START_ARTICLE_\nBubber\n_START_SECTION_\nTv-karriere\n_START_PARAGRAPH_\nBubber startede sin karriere efter en kort overgang som stik-i-rend-dreng ved Nordisk Film. Efter i en tid at have lavet sit f\xc3\xb8rste tv-show Bubbers Badekar p\xc3\xa5 Kanal 2\'s morgenprogram Morgenflimmer, tog han i 1990 programmet med sig til TV 2, hvor det blev vist l\xc3\xb8rdag eftermiddag "sytten-nul-dut." Programmet var ikke tildelt de bedste \xc3\xb8konomiske midler, men Bubber form\xc3\xa5ede som p\xc3\xa5 Kanal 2 at g\xc3\xb8re programmet til en succes for b\xc3\xa5de b\xc3\xb8rn og voksne, ved at vise tegninger fra b\xc3\xb8rnene og tegnefilm p\xc3\xa5 fjernsynet i badekarret, mens han ogs\xc3\xa5 havde b\xc3\xb8rn igennem p\xc3\xa5 telefonen, til at finde Holger og synge en sang for rock-blomsten. Bubber indspillede i 1990 singlen "Bubbers Badekar", som blev \xc3\xa5rets mest solgte single med 40.000 eksemplarer._NEWLINE_Senere blev han v\xc3\xa6rt p\xc3\xa5 b\xc3\xb8rneshowet Snurre Snups S\xc3\xb8ndagsklub (1994\xe2\x80\x932005), der blev vist hver s\xc3\xb8ndag morgen og formiddag p\xc3\xa5 TV 2. Dette program var en blanding af g\xc3\xa6ster i studiet, musik, tegnefilm og meget mere. Under dette forl\xc3\xb8b var Bubber ogs\xc3\xa5 v\xc3\xa6rt p\xc3\xa5 b\xc3\xb8rne- og ungdomsprogrammet Det er dit valg, der blev sendt under folketingsvalgene 1997 og 2001. Efter Snurre Snups S\xc3\xb8ndagsklub har Bubber blandt andet v\xc3\xa6ret v\xc3\xa6rt for b\xc3\xb8rneprogrammerne Tjekpoint Teddy (2006\xe2\x80\x932007) og B\xc3\xb8rnenes Restaurant (2007)._NEWLINE_Udover b\xc3\xb8rne-tv har Bubber ogs\xc3\xa5 v\xc3\xa6ret v\xc3\xa6rt p\xc3\xa5 en r\xc3\xa6kke underholdningsprogrammer i den bedste sendetid p\xc3\xa5 TV 2. Han fungerede i flere \xc3\xa5r som sommer-vikar p\xc3\xa5 Mandags Chancen, og han var v\xc3\xa6rt for tre s\xc3\xa6soner af Den Store Klassefest. Derudover har Bubber v\xc3\xa6ret v\xc3\xa6rt p\xc3\xa5 fire s\xc3\xa6soner af talentshowet Scenen er din, og han har v\xc3\xa6ret med j\xc3\xa6gersoldaten B.S. P\xc3\xa5 Afveje to gange i henholdsvis Afrika og Canada. I 2009 blev programmet Bubber & B.S. i Tr\xc3\xb8jen sendt, hvor Bubber blandt andet har fl\xc3\xb8jet et F-16-fly._NEWLINE_Bubber blev i 2001 ansat som b\xc3\xb8rne- og ungdomsredakt\xc3\xb8r p\xc3\xa5 TV 2, med ansvar for hele kanalens b\xc3\xb8rne- og ungdomsflade. Her stod han blandt andet bag produktionen af programmerne Nelly Nut Show, Kidschen, Hellig Ko og Rundfunk (2003\xe2\x80\x932005). Han stod ogs\xc3\xa5 bag en r\xc3\xa6kke b\xc3\xb8rnedokumentarer og familiefilm, samt julekalenderen Jesus & Josefine (2003). I 2004 blev Bubber dog fyret fra stillingen, efter at have medvirket i en reklame for Jensens B\xc3\xb8fhus, hvilket er forbudt for chefer p\xc3\xa5 TV 2._NEWLINE_Bubber har ogs\xc3\xa5 v\xc3\xa6ret meget aktiv indenfor cirkusverdenen. Han var sprechstallmeister for Cirkus Arena gennem syv \xc3\xa5r, og han har ogs\xc3\xa5 v\xc3\xa6ret v\xc3\xa6rt p\xc3\xa5 to cirkusprogrammer p\xc3\xa5 TV 2, S\xc3\xa5dan Cirkus (2006) og Cirkus! Cirkus! (2006)._NEWLINE_Bubber debuterede som instrukt\xc3\xb8r p\xc3\xa5 b\xc3\xb8rnefilmen Frode og alle de andre r\xc3\xb8dder fra 2008._NEWLINE_I 2009 blev Bubber ansat som v\xc3\xa6rt og ideudvikler i tv-produktionsselskabet Eyeworks. Her udviklede han reportageserien Danmark if\xc3\xb8lge Bubber til TV 2, hvor Bubber tog rundt og bes\xc3\xb8gte forskellige kulturer og pr\xc3\xb8vede at leve med dem i nogle dage. Programmerne handlede bl.a. om swingerklubber, transvestitter, m\xc3\xa6nd i damet\xc3\xb8j og Thylejren. Efter 8 s\xc3\xa6soner med mere end 80 programmer meddelte TV 2 i december 2013, at der ikke ville blive sendt flere programmer i serien._NEWLINE_Den 17. december 2009 blev Bubber anholdt ved Christiansborg i K\xc3\xb8benhavn, mens han var ved at optage et program til serien Danmark If\xc3\xb8lge Bubber om Greenpeace-aktivister, som p\xc3\xa5 tidspunktet demonstrerede mod klimatopm\xc3\xb8det 2009. Han blev dog l\xc3\xb8sladt dagen efter med alle sigtelser frafaldet, eftersom han ikke, som det tidligere havde v\xc3\xa6ret rapporteret, havde kravlet op i en lygtep\xc3\xa6l, hvilket ville have v\xc3\xa6ret en overtr\xc3\xa6delse af ordensbekendtg\xc3\xb8relsen._NEWLINE_Fra efter\xc3\xa5ret 2014 er Bubber v\xc3\xa6rt p\xc3\xa5 flere b\xc3\xb8rneprogrammer p\xc3\xa5 DR Ultra.\n_START_SECTION_\nPrivatliv\n_START_PARAGRAPH_\nBubbers k\xc3\xa6lenavn stammer fra farfaren, der da han s\xc3\xa5 Bubber f\xc3\xb8rste gang umiddelbart efter f\xc3\xb8dslen udbr\xc3\xb8d "bubbele", der betyder dukkebarn p\xc3\xa5 det j\xc3\xb8diske sprog jiddisch._NEWLINE_Bubber har tre b\xc3\xb8rn med sin kone, Christina Ibsen Meyer, som han har v\xc3\xa6ret gift med siden 1991. Bubber har en sejlb\xc3\xa5d, en Luffe 37. Den hedder SOL og er opkaldt efter hans tre b\xc3\xb8rns forbogstaver. Han startede med at sejle p\xc3\xa5 Fures\xc3\xb8en i optimistjolle.'